'अब अल्मुताइरीको नेतृत्वमा खेल्न गाह्रो'
एसियन कप २०२३ छनोटको तयारीमा खाने, बस्ने सुविधा राम्रो हुनुपर्ने विषयमा आवाज उठाएपछि राष्ट्रिय टिमबाट निकालिएका रोहित चन्दसहित १० खेलाडीले अब प्रशिक्षक अब्दुल्लाह अल्मुताइरीको नेतृत्वमा टिममा फर्किन गाह्रो हुने बताएका छन् ।
काठमाडौँ — एसियन कप २०२३ छनोटको तयारीमा खाने, बस्ने सुविधा राम्रो हुनुपर्ने विषयमा आवाज उठाएपछि राष्ट्रिय टिमबाट निकालिएका रोहित चन्दसहित १० खेलाडीले अब प्रशिक्षक अब्दुल्लाह अल्मुताइरीको नेतृत्वमा टिममा फर्किन गाह्रो हुने बताएका छन् ।सेन्टर–ब्याक अनन्त तामाङले भने, ‘कोचसँग कुरा गर्न खोज्दा पनि हामीलाइँ उहाँले बारम्बार निस्केर जा भन्नुभयो । त्यसैले बाहिरिनुपरेको हो । अब हामीलाई राष्ट्रिय टिममा फर्किन धेरै नै गाह्रो हुन्छ । अब त्यही कोचसँग काम गर्न एकदमै गाह्रो हुन्छ ।’ गत सिजन इन्डियन सुपर लिग (आईएसएल) खेल्ने पहिलो नेपाली बनेका अनन्तले थपे, ‘एन्फासँग छानबिन गरी सत्यतथ्य पत्ता लगाएर को दोषी हो, उसलाई कारबाही गर्न माग गर्दछु ।’‘प्रशिक्षकका रूपमा उहाँलाई अझै सम्मान गर्छौं । उहाँ आएपछि अलि परिवर्तन भएको छ, खेलाडीमा आत्मविश्वास बढेको छ, ठूला टिमहरूसँग पनि खेल्न पाइरहेका छौं । उहाँसँग कोचको हिसाबमा केही छैन, उहाँको व्यक्तिगत व्यवहारप्रति समस्या हो,’ रोहित चन्दले भने, ‘हामीले कोच हटाउनुपर्छ भनेर कहीं पनि भनेका छैनौं । अब उहाँको नेतृत्वमा खेल्न गाह्रो हुन्छ । उहाँसँग विश्वास हुँदैन । उहाँको पनि हामीसँग विश्वास हुँदैन ।’नियमित कप्तान किरण चेम्जोङ क्लब फुटबलमा माल्दिभ्समै व्यस्त रहेकाले वैशाख २ देखि भइरहेको एसियन कप छनोटको तयारीमा टिमले नेतृत्व रोहितले गरिरहेका थिए । अखिल नेपाल फुटबल संघ (एन्फा) ले टिमलाई आफ्नै होस्टेलमा राखेर सोमबारदेखि बन्द प्रशिक्षण सञ्चालन गर्ने भनेपछि त्यहाँ सेवा, सुविधा सुधार गर्नुपर्ने वा होटलमा राख्नुपर्ने भन्ने कुरा खेलाडीले राख्नेमा टिमका सबै सदस्य एकमत भएका थिए । त्यहीअनुसार रोहितले आइतबार प्रशिक्षक अल्मुताइरीसँग कुरा राखेका थिए । त्यसपछि झोंक्किएका अल्मुताइरीले रोहितलाई तत्कालै टिमबाट निकाल्दै घर पठाइदिए । एन्फाले भोलिपल्टै (सोमबार) देखि टिमलाई युनाइटेड बिजनेस होटेल त्रिपुरेश्वरमा राखेको छ । होटलमा बस्न पाउनुपर्छ भनेका रोहित भने घरमै रहे ।मिडफिल्डर विशाल राईले भने, ‘रोहितले हामी सबैका कुरा उठाएका हौं । उनको बोली हाम्रो पनि हो ।’ अञ्जन विष्टले थपे, ‘रोहित दाइले गरेको कुरा हामी १० जनाको मात्र होइन, टिमका २४ जनाकै हो । कप्तान किरण दाइ नहुँदा रोहित दाइ लिडर हो र उहाँले होस्टेलका बारेमा हाम्रो कुरा उठाउनुभएको हो । त्यसैको कारण उहाँलाई निकाल्दा हामी सबै भागिदार छौं भन्ने लागेको छ । त्यसबारे कुरा गर्न खोज्दा कोचले बारम्बार निस्केर जा भनेपछि हामी क्याम्प छाड्न बाध्य भयौं । हामी भगौडा होइनौं, एन्फासँग सम्पर्कविहीन भएको आरोप गलत हो ।’‘सामाजिक सञ्जालमा र एन्फाकै जिम्मेवार पदाधिकारीले भगौडा, विद्रोही भन्दा दुःख लाग्छ,’ सुजल श्रेष्ठले भने, ‘रोहितलाई फर्काउनुपर्छ, नभए हामी आउँदैनौं भन्ने होइन, हामी कसैले त्यसो भनेका छैनौं, भन्दा पनि भन्दैनौं । होस्टेल राम्रो छैन, होटलमा बस्नुपर्छ भनेर रोहितले हाम्रोतर्फबाट बोलेका हुन् । कुरा त्यति नै हो ।’‘हामी विद्रोही होइनौं, पीडित हौं,’ विशालले भने, ‘हिजो (बुधबार) कर्मा (छिरिङ शेर्पा, अध्यक्ष–एन्फा) सरसँग कुरा राख्यौं । उहाँले निर्वाचन आउँदै छ, कोचलाई केही गर्न सक्दैनौं । तैपनि कोचसँग भेटेर एक–डेढ घण्टामा खबर गर्छु भन्नुभएको थियो तर अहिलेसम्म खबर आएको छैन ।’ रोहितलाई अन्याय भएको भन्दै कुरा गर्न खोजेका विशाल राई, विशाल श्रेष्ठ, सुजल, तेज तामाङ, सुमन लामा, अञ्जन, विमल घर्तीमगर, दिनेश राजवंशी र अनन्तले मंगलबार बेलुकी प्रशिक्षक अल्मुताइरीले ‘बारम्बार निस्केर जा भनेपछि’ टिमबाट बाहिरिन बाध्य भएको बताए । उनीहरूको स्थानमा अल्मुताइरीको सिफारिसमा एन्फाले १४ खेलाडी बोलाइसकेको छ ।फुटबल खेलाडी संघका अध्यक्ष विक्रम लामाले भने, ‘हामीले पाँचतारे, साततारे होटल देउ भनेका छैनौं । होस्टेलमा नुहाउनका लागि सुविधायुक्त पानी छैन, भएको पानीमा नुहाउन सक्दैनौं । जुन म्याट्रेस छ, त्यहाँ सुविधा त के सुत्नै धेरै गाह्रो हुन्छ । नुहाउन टावेल व्यवस्थित हुँदैन । भयंकर सेवासुविधा कुनै पनि खेलाडीको माग छैन । तर, होटलमा व्यवस्थित हुन्छ । खानेकुराको टाइमिङ हुन्छ, व्यवस्थित तरिकाले राखिएको हुन्छ । खेलाडीको सबभन्दा महत्त्वपूर्ण कुरा स्वास्थ्य हो, हाइजेनिक केही पाइन्छ कि भन्ने हो ।’‘खेलाडीहरू आफ्नो अस्तित्व बचाउन आएका छौं,’ उनले भने, ‘खेलाडी संघले गर्नुपर्ने कर्तव्य गर्छौं । सम्बन्धित निकायमा कुरा राखिसकेका छौं । हाम्रो तर्फबाट गर्नुपर्ने सम्पूर्ण कुरा गर्नेछौं । निष्पक्ष रूपमा छानबिन गरेर दोषी पत्ता लगाइदिनुपर्‍यो ।’रोहितसहित टिमबाट निष्कासित १० खेलाडीद्वारा बिहीबार रोयल सिंगी होटलमा आयोजित पत्रकार सम्मेलनमा प्रशिक्षक अल्मुताइरीले मैदानबाहिरको व्यक्तिगत जीवनमा पनि हस्तक्षेप गरेर मानसिक दबाब दिइरहेको आरोप लगाए ।